b'\n_START_ARTICLE_\nEbaseaduslik metsaraie\n_START_SECTION_\nUlatus\n_START_PARAGRAPH_\nEbaseadusliku metsaraie kahjusid \xc3\xbcksnes riigimaadelt hinnatakse aastas umbes 15 miljardi dollarini. T\xc3\xa4pseid arve on raske hinnata, sest tegu on ebaseadusliku tegevusega ning puuduvad j\xc3\xa4lgitavad andmed. Hinnangute p\xc3\xb5hjal on ligi pool Amasoonias, Kesk-Aafrikas, Kagu-Aasias ja Venemaa F\xc3\xb6deratsioonis tehtavast metsaraiest ebaseaduslik._NEWLINE_Saadaval olevatesse andmetesse ja hinnangutesse ebaseadusliku metsaraie kohta tuleb suhtuda ettevaatlikkusega. Riigid v\xc3\xb5ivad alahinnata olukorda. K\xc3\xb5rged n\xc3\xa4itajad v\xc3\xb5ivad halvas valguses peegeldada \xc3\xb5igusaktide j\xc3\xa4relevalvet ja t\xc3\xa4itmist v\xc3\xb5i vihjata altk\xc3\xa4emaksudele ja korruptsioonile. Samas paljud mitteriiklikud organisatsioonid avaldavad andmeid, mis v\xc3\xb5ivad olla tunduvalt k\xc3\xb5rgemad. Kuid nende eesm\xc3\xa4rk on p\xc3\xb6\xc3\xb6rata t\xc3\xa4helepanu probleemile. Paljudele puidut\xc3\xb6\xc3\xb6stuse firmadele v\xc3\xb5ivad sellised andmed olla ohustavaks mainele ja nende turu tulevikuv\xc3\xa4ljavaateid halvustavad, kaasa arvatud konkurentsiv\xc3\xb5imele teiste materjalidega. Siiski on selliste mitteriiklike organisatsioonide uuringud ainsad allikad paljudes riikides. N\xc3\xa4iteks Eesti Vabariigis hinnati 2003. aastal ebaseaduslikuks metsaraieks 1%, aga mitteriiklik organisatsioon Eesti Roheline Liikumine ligi 50%. Suur osa Eesti Rohelise Liikumise poolt selles uuringus ebaseaduslkuks metsaraieks loetud juhtumeid oli aga selliste seadusandlike kitsenduste ja b\xc3\xbcrokraatlike erin\xc3\xb5uete rikkumised, mis olid kehtestatud looduskaitsjate survel ja millelaadsed n\xc3\xb5udeid L\xc3\xa4\xc3\xa4ne-Euroopas ei kehti (seal sel viisil tehtud raieid ei peeta ebaseaduslikeks raieteks). N\xc3\xa4iteks loetakse selle metoodika kohaselt siin kogu langi raie ebaseaduslikuks raieks juhul, kui n\xc3\xa4iteks metsamaterjali vedanud auto l\xc3\xa4heb katki, koorem laaditakse \xc3\xbcmber teisele autole ja veetakse sihtkohta algse veoselehega (vedu alustanud auto numbrile vormistatud veoseleht). V\xc3\xb5i kui autojuht metsamaterjali vedades rikub t\xc3\xb6\xc3\xb6- ja puhkeaja seadust (mis ei ole raie seaduslikkusega \xc3\xbcldse seotud). Eksimused b\xc3\xbcrokraatlike reegite vastu ei p\xc3\xb5hjusta reaalset keskkonnakahju.\n_START_SECTION_\nTagaj\xc3\xa4rjed\n_START_PARAGRAPH_\nEbaseaduslik metsaraie avaldab otsest m\xc3\xb5ju metsatustumisele ja seega kaudselt ka kliimamuutusele, v\xc3\xa4heneb looduslik mitmekesisus ning see \xc3\xb5\xc3\xb5nestab seaduste t\xc3\xa4itmist ja vastutustundlikku metsamajandamist. Ebaseaduslikul metsaraiel on looduslikud, majanduslikud ja sotsiaalsed tagaj\xc3\xa4rjed. Illegaalsed tegevused julgustavad tegelema rohkem korruptsiooniga ja hoiduma k\xc3\xb5rvale maksudest, v\xc3\xa4hendades seel\xc3\xa4bi tootjariigi sissetulekut. See omakorda teeb tootjariigil raskemaks leida vahendeid j\xc3\xa4tkusuutliku metsa majandamiseks. Ilma lubadeta v\xc3\xb5etakse maha kaitsealuseid liike v\xc3\xb5i viiakse l\xc3\xa4bi raieid looduskaitsealadel. Ebaseaduslikel viisidel tehtud raied ei arvesta enamasti metsa taastumisega ja need alad v\xc3\xb5sastuvad ning ei kasva uuesti t\xc3\xa4isv\xc3\xa4\xc3\xa4rtuslikku metsa. Samuti h\xc3\xa4vitatakse Indoneesias, Malaisias ning Amasoonias vihmametsi. Selle t\xc3\xb5ttu h\xc3\xa4vib looduslikke elupaiku ja v\xc3\xa4heneb elurikkus. Looduslikest tagaj\xc3\xa4rgedest saab t\xc3\xa4pselt lugeda metsatustumise alt._NEWLINE_Illegaalsel teel saadud puit on odavam kui legaalsetel viisidel omandatud. Selle t\xc3\xb5ttu saavad firmad, kes ei j\xc3\xa4rgi seadusi ja m\xc3\xa4\xc3\xa4rusi, m\xc3\xbc\xc3\xbca oma toodet madalama hinnaga. Seadusekuulekad ettev\xc3\xb5tted peavad eba\xc3\xb5iglases olukorras maailmaturul nendega konkureerima._NEWLINE_Sotsiaalseid tagaj\xc3\xa4rgi on raske hinnata. Kuna ettev\xc3\xb5tjad hiilivad maksudest k\xc3\xb5rvale, j\xc3\xa4\xc3\xa4vad tootjariigil saamata suured tulud. Kohalikul kogukonnal on selle t\xc3\xb5ttu halvemad sotsiaalsed h\xc3\xbcved nagu n\xc3\xa4iteks hariduss\xc3\xbcsteem, arstiabi, teede korrashoid ja nii edasi. Kuna tegemist on ebaseaduslikke \xc3\xa4ridega, siis puuduvad t\xc3\xb6\xc3\xb6listel igasugused sotsiaalsed garantiid._NEWLINE_V\xc3\xa4hendamaks ebaseaduslikult \xc3\xbclest\xc3\xb6\xc3\xb6tatud puiduga kauplemist, on loodud mitmeid organisatsioone, kes v\xc3\xa4ljastavad sertifikaate toote legaalsuse kinnitamiseks. Selliseks \xc3\xbchinguks on n\xc3\xa4iteks FSC v\xc3\xb5i PEFC Nad j\xc3\xa4rgivad p\xc3\xb5him\xc3\xb5tet, et puit oleks hangitud legaalsetel viisidel ning metsaraie ei \xc3\xbcletaks juurdekasvu. Eesti Riigimetsa Majandamise Keskusele on m\xc3\xb5lemad organisatsioonid v\xc3\xa4ljastanud sertifikaadid.'